For 20 kroner kan Vivi Christensen hente overskudsmad fra DGI Landsstævne. Frivillige har ekstra travlt i denne uge.

Frivillige nordjyder har i disse dage travlt med at dele gratis mad ud til trængende personer i forbindelse med DGI Landsstævne i Aalborg. Maden er gratis at afhente – bortset fra et lille gebyr, som man betaler for at komme ind og fylde poserne. - 20 kroner, og så får man et nummer, og så får man alle mulige lækre varer for de 20 kroner, siger Vivi Christensen. - Jeg er på kontanthjælp, og pengene er små, og så hørte jeg om dette fantastiske tilbud, så det benytter jeg mig af, forklarer hun. Det er den frivillige organisation Nordjysk Fødevareoverskud, der står for uddelingen af mad. I denne uge er der mere travlt end normalt. Organisationen har lavet en aftale med landsstævnet om, at de frivillige kan hente overskudsmad. - Det er dejligt. Det er hyggeligt, når vi har rigtig meget mad, siger daglig leder Bente Schjødt. Maden kommer eksempelvis fra morgenmaden i Kildeparken i Aalborg. - Det er noget rigtig fin morgenmad, de får, for det er økologisk minimælk. Det bliver ikke bedre, siger Bente Schjødt, hvis mission er at forhindre madspild og hjælpe udsatte familier. Når Vivi Christensen kommer hjem med poserne fyldte, vil hun gå i gang med at lave overskudsmaden om til lækre nye retter. - Det er simpelthen så fantastisk. Det er rigtig gode råvarer. Man kan trylle rigtig mange fantastiske retter frem, fortæller Vivi Christensen. Hos Nordjysk Fødevareoverskud troede man i starten, at der først på søndag, når landsstævnet er overstået, ville være en smule mad til overs, men allerede torsdag morgen væltede det ind med mad, der ikke var blevet spist. For at klare arbejdet med at uddele overskudsmaden har organisationen været nødt til at indkalde flere frivillige. - Det bliver en lang uge. Jeg glæder mig til, at den er overstået, siger Bente Schjødt med et glimt i øjet. Når der ikke er landsstævne i Aalborg, deler Nordjysk Fødevareoverskud ud til trængende nordjyder på ugentlig basis.